Pajenn:Imitation ar Verc’hes Vari.djvu/376 - Wikimammenn\nPajenn:Imitation ar Verc’hes Vari.djvu/376\nFreqantomp ar sacramanchou, deis he goueliou, evit o celebri guelloc’h, ha laqaomp avechou, mar gallomp, offr ar sacrifiç eus an auter evit trugarecât an Autrou-Doue eus ar graçou eu deus accordet dezi gant qement a larguentes.\nBisitomp alies ar chapelou savet en henor da Vari ; respetomp he imachou, an dud hac an andrejou consacret dezi ispicialamant.\nAssistomp assiduamant, qement ha ma vezo possubl, en exercicou public great en henor dezi, er rosæra, er sermoniou e pere e parlanter eus he vertuziou, eus he phrivilachou, eus an devotion a behini pep calon gristen a dle beza carguet evithi.\nDre ar voyenou-se en em appliq bugale Mari da zisquës dezi ho c’harantes, hac e clascont meritout muioc’h beza caret ganthi.\nAlvocades puissant, mam dener eus an dud, ô Mari ! lenn a rit em c’halon ar sincerite eus ar resolution pehini a qemeran da veza fidel da gement a so lavaret diarauc evit disquës deoc’h va c’harantes.\nTrugarecaat a ran an Autrou-Doue eus ar santimanchou santel a garantes pere a inspir din en hoc’h andret.\nDre ma inspir din, em assur penaus em c’har.\nMe rayo va possubl da veza qer fidel deoc’h hac ar re a velin beza ar re fidella ha fervanta en ho servich.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/376&oldid=110352 »\nKemmoù diwezhañ degaset d'ar bajenn-mañ d'an 14 Kzu 2017, da 00:02.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/273 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/273\nACTOU AN EBESTEL, XVIII.\nsambles ganthan hag a gredaz ; e-touez pere e oa Denes, barner en Areopach, hag eur vaouez hanvet Damaris, ha re all c’hoas ganthe.\nGOUDE-ZE Paol, o veza eat kuit euz a Athen, a zeuaz da Gorint. (2) Hag o veza kavet eno eur Judeo, hanvet Akilas, ginidic euz ar Pont, hag a oa nevez deuet euz an Itali gant Priscilla he vreg, abalamour m’hen doa Claud gourc’hemenet d’an holl Judevien sortial euz a Rom, Paol a ieaz d’ho c’havout. (3) Ha dre ma oa euz ar memeus micher, e choumaz en ho zi, hag eno e vije o labourat, hag ho micher a oa ober tantennou. (4) Hogen hen a brezege er sinagog, bep devez sabbat, hag e lake ar Judevien hag ar Greked da gredi. (5) Ha pa oe deuet Silas ha Timoteus euz a Vacedonia, Paol, poulzet gant ar Spered, a destenie d’ar Judevien penaos Jesus a oa ar C’hrist.\n(6) Mes, evel ma stourment, ha ma wall-gomzent outhan, hen a hijaz he zillad, hag a lavaraz dezhe : Ra gwezo ho koad varnoc’h hoc’h-unan ; neat oun euz a gement-se ; divar-vreman, ez in etrezeg ar Jentiled.\n(7) Hag o veza eat ac’hane, ez eaz en ti eun den hanvet Justus, den a zoujans Doue, hag a oa he di stag euz ar sinagog. (8) Ha Crispus, chef ar sinagog, a gredaz en Aotrou gant holl tud he di ; ha kalz a Gorintied, hag a zeue da zelaou, a gredaz, hag a oe badezet.\n(9) Hag an Aotrou, dre eur vizion, en noz, a lavaraz da Baol : N’az pe ket a aoun ; mes komz, ha na dav ket ; (10) rag me a zo ganez, ha den ne lakai he zaouarn varnoud, evit ober droug d’id ; rag bez’ em euz eur bobl vraz er gear-man. (11) Ha choum a reaz eno eur bloaz ha c’houec’h miz, o kelen ger Doue en ho zouez.\n(12) Hogen, e-pad ma oa Gallion proconsul euz a Akaia, ar Judevien en em zavaz a-unan a-enep Paol, hag e tigasjont anezhan d’an tribunal, en eur lavaret : (13) He-man a ali an dud da zervicha Doue en eun doare a zo a-eneb al lezen. (14) Hag evel ma oa Paol o vond da zigeri he c’henou, Gallion a lavaraz d’ar Judezien : Ma vije kistion euz a eun injustis pe eun torfet-benag, O Judevien, me a zelaouje ac’hanoc’h, hervez ar rezon ; (15) mes mar d’eo kistion euz a zisput var eun doctrin, var hanoiou, ha var ho lezen, kement-se a zell ouzoc’h hoc’h-unan, rag ne fell ket d’in beza barner euz an\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/273&oldid=125385 »\nKemmoù diwezhañ degaset d'ar bajenn-mañ d'an 9 Eos 2018, da 12:16.


Erminig ar roue Konan | Daskor\nAbaoe tost da bevar c’hant vloaz, Bro Arvor a huanade dindan galloud gwasker ar Romaned kriz. Meur a wech, Arvoriz o devoa klasket en em sevel, gounit o frankizioù tremenet ; hogen, trec’het e oant bet dalc’hmat, ha bourrevien Rom a gendalc’he atav da waskañ anezho ar gwashañ ma c’hellent. Arvoriz, boaz ma’z oant da c’hourc’hemenn, a gave kaletoc’h a se plegañ d’an estren.\nWar-dro ar bloaz 383, an den kriz Maksim a c’halvas d’e sikour ur brezelour yaouank a Vreizh-Veur, anvet Konan Meriadeg. Hemañ, trellet gant promesaoù kaer an tirant, a oe mall gantañ kuitaat e stadoù evit dont da Vro-C’hall.\nKonan Meriadeg a yoa ur priñs yaouank kalonek ha kadarn ; en un nebeudig devezhioù en devoa dastumet un arme darev da vont d’ar brezel dindan e urzhioù, darev ivez da lazhañ pe da vervel gantañ.\nKonan Meriadeg en devoa fiziañs en e ouiziegezh hag en e nerzh-kalon, kerkoulz ha m’o devoa ar Vretoned fiziañs en o mestr.\nKonan a reas pourchas meur a lestr a vrezel ha lakaat martoloded warno, hag e teujont da zouarañ war aodoù Leon.\nA-raok mont pelloc’h war douar an Arvor, Konan a fellas dezhañ reiñ un tamm diskuizh d’e dud a vrezel. Ober a reas eta d’e dud chom el lec’h-se, endra ma’z ae, eñ, gant un nebeut dijentiled, da welet ar vro a-dost evit ober anadoudegezh ganti.\nDiouzh un tu, ar c’hampadur a yoa gwaskedet gant ur c’hoad teñval ha sioul ; diouzh an tu all betek an dremmwel, ne weled nemet pradeier, runioù hag un nebeut lanneier. Eno e weled o sevel lorc’hus o fenn war-zu an neñv, ar meinhir hag ar peulvanoù, c’hoant ganto d’en em sevel uheloc’h c’hoazh dirak an dud estren-se evit stankañ an hent outo, evit miret na vresfent mui pelloc’h douar sakr an Arvor. Goude bezañ chomet ur pennad brav, nec’het a-walc’h da sellet ouzh ar mein iskis-se, Konan hag e vignoned a gendalc’has gant o hent.\nHa setu m’en em gavjont dirak ur stêr ledan, diaes-kenañ da dreizhañ...\n– Nec’het ’on, eme ar priñs.\n– Distroomp war hor c’hiz, eme ar re all.\n– Distreiñ ?... Biken !... Kentoc’h e tremen[f]en ar stêr diwar neuñv.\nKendelc’her a rejont c’hoazh ur pennad gant o hent, o klask un treizh bennak da dreuziñ ar stêr, pa glevjont evel ur glemmadenn.\n– Petra eo ar vouezh klemmus-se am eus klevet ? a c’houlennas Konan o treiñ ouzh e dud.\n– N’em eus klevet netra, aotroù ! eme unan.\n– Faziet ’oc’h bet, kredabl, aotroù ! eme unan all.\nHag ez ejont a-nevez en hent. A-benn ur pennad, Konan a chomas adarre a-sav.\n– E gwirionez, emezañ, ne fazian tamm ebet... Selaouit-c’hwi hoc’h-unan...\nHoll e chomjont da selaou. Klevet a raent mat bremañ klemmoù goustad ha skiltrus hag a deue betek o divskouarn.\n– Sellit ! eme ar priñs breton, al loenig koant-se eo a glevemp oc’h huanadiñ. Gouliet e rank bezañ, rak doare en deus da c’houzañv kalz.\nHag o komz evel-se, Konan a ziskouez d’e vignoned ul loenig bihan, bihan-tre, gwisket gant ur sae wenn-kann, nemet beg e lost a yoa du.\n– Na kaerat loen ! eme Konan, na me ’garje e dapañ evit hel louzaouiñ !\n– Al loenig-se, eme unan eus ar vrezelourien, a zo un erminig. N’eo gouliet e doare ebet, aotroù. C’hoant en deus da dreuziñ ar stêr. Hag evel n’hell ket hen ober hep stlabezañ e sae wenn, ez en em ro da ouelañ : gwell eo gantañ mervel eget en em saotriñ !\n– Me a zo o vont da esa e dapout ! O pebezh loenig brav !\nHa setu Konan o vont war-zu ennañ. O klask tec’het, an erminig a reas ul lamm e-kreiz al lec’hid, ha kerkent e laoskas ur youc’hadenn skiltrus, he zroad a yoa stlabezet-holl, hag e teuas war he c’hiz d’en em deurel etre daouarn astennet ar priñs Konan.\n– O erminig koant ! eme Konan o tremen e zorn war he c’hein hag o sec’hañ he zroad gant un tachad eus e vantell. Ha kerkent he zroad a deuas da vezañ gwenn-kann evel diagent.\nAn erminig anaoudek a reas ur sell karantezus ouzh Konan evel p’he divije bet c’hoant da lavaret dezhañ : Bennozh Doue !\nEno ec’h erruas e veaj, mall oa gantañ distreiñ da gaout e dud evit diskouez dezho e gavadenn. An erminig he-unan ne glake mui tec’hel, evel pa vije deuet da vezañ doñv en un taol.\nA-c’houdevezh, Konan a zalc’has mat d’e erminig, hag houmañ eus he zu a zalc’he tost d’ar priñs ; heuilhañ ’rae anezhañ e pep lech, evel ur c’hi mat.\nMeur a vloavezh a-c’houdevezh, ar gwasker Maksim a falvezas dezhañ goprañ ar priñs yaouank breton evit an taolioù-kaer en doa graet eus a-zalek Dol betek Naoned o trec’hiñ e enebourien ; hag e roas dezhañ Bro-Arvor e leve.\nEvel gouarner, Konan Meriadeg a glaskas atav ober ar muiañ ’r gwellañ a vad d’e sujidi. Ha setu penaos e teuas da vezañ karet-meurbet gant an holl Arvoriz, betek zoken kinnig dezhañ an anv hag ar garg a roue. Konan n’oa ken nemet dug betek neuze. Gant kalz a blijadur ec’h asantas kemeret an anv hag ar garg a roue an Arvor. Maksim n’esaas tamm ebet miret outañ d’hen ober, rak m’en doa ar garg pell a yoa.\nAn Arvoriz a oe eürus gant Konan. Reiñ a reas dezho o frankiz gwechall, ha bezañ o devoe o lezennoù dezho o-unan.\nA-zalek neuze, Tramoriz deuet da heul Konan Meriadeg hag an Arvoriz ne rejont nemet ur bobl. Roet e oe dezho an anv a Vretoned Arvoriz, hag hiziv o anver Bretoned pe Breizhiz. Liammoù start a gerentiezh a unane Arvoriz ha Beizhiz Tramor ; en em welet a raent alies, hag alies ivez o istorierien ne reont anezho nemet ur bobl hepken, ar Bobl geltiek.\nMet, petra oa deuet erminig ar roue Konan da vezañ e-pad ar c’houlz-se ?\nUn devezh brezel, al loenig brav, hag a gare kalz e vestr Konan, a guitaas teltenn ar priñs, en despet d’an holl lazigoù a rae dezhañ Darera, gwreg ar brezelour, ha Gwenola e verc’h ; ar re-mañ o doa graet pep tra evit e zerc’hel.\nGaloupet he devoa an erminig, galouper eus holl nerzh he divesker betek an dachenn a vrezel, da gaout ar priñs roue Konan.\nAr vrezelourien a anavezas anezhi a-bell, diouzh he sae wenn :\n– Erminig Konan ! emezo holl war un dro.\nAr roue a vousc’hoarzhas, hag a oe evel laouen naet ha kennerzhet o welet e erminig ; skeiñ a reas ken kalet war e enebourien ma kemerjont holl an tec’h evel pa vijent spontet.\nAr vrezelourien a deuas d’o zachenn a ziskuizh o tougen ganto an erminig gant kalz a enor.\n– Pokit c’hoazh ur wech da Wennig, c’hwi, Darera, ha c’hwi ivez, va merc’hedigoù karet, a lavaras Konan o tiskenn an erminig d’an douar. Pa’z eo degouezhet en hon touez edomp o vont da gilañ ; hogen, ar gwel hepken eus al loenig banniget en deus roet deomp nerzh-kalon hag hon eus evel-se roet lamm d’an enebourien divadez.\nGwennig a oe karget a bokoù hag a lazigoù. Bep seurt enorioù a oe rentet dezho c’hoazh gant ar vugale a zouge anezhi en-dro d’an deltenn, e-giz ma rae ar soudarded goude an emgann.\nA-zalek neuze e oe miret ur c’hrogn d’an erminig e teltenn ar roue. Pa oe deuet an noz e oe kaset di da lojañ, hag an holl a yeas kuit goude bezañ nozvezh vat dezhi.\nGwenola vihan a bokas betek teir gwech d’an erminig, kement a boan he devoa o tispartiañ diouti. Un dra bennak a yoa marteze o lavaret dezhi ez oa un darvoud bennak o vont da zegouezhout gant he loenig e-pad an noz. Koulskoude, evit sentiñ ouzh he breudeur hag he c’hoarezed, Gwenola a dechas evel ar re all.\nKerkent ha gouloù-deiz edo an tiegezh war-sav. Klevet e oa ur vouezhig klemmus e-kichen dor an deltenn. Gwenola eo a oe da gentañ oc’h anavezout mouezh he Gwennig ker. Digoret an nor, petra oe gwelet ? Gwennig astennet war an douar, ken kailharet ma vije bet diaes-bras d’un diavaeziad gouzout petra ’oa. Krediñ a c’helled e oa bet soubet en ur poull annoaz [?].\n– Gwennig ! o Gwennig paour ! eme ar vugale darev da ouelañ.\nLagad Konan a yoa entanet, hag e selle pizh en-dro dezhañ. Klask a rae an digalon, rak, hep douetañs, graet e oa bet an taol gant unan bennak a-dost, enebour dezhañ. An erminig vat a reas ur sell truezus ha mantret ouzh he mestr karantezus, ar roue Konan, ha prestik goude e varvas.\nSoudarded Konan a zegasas dirak o mestr ur spier kavet ganto o rodellat war-dro an teltennoù. An aon rak ar marv a reas d’an den-mañ anzav en doa e gwirionez soubet Gwennig an annoaz [?] : gouzout a rae ervat e varvje gant an anken o welet he sae wenn mastaret en doare-se ; gouzout a rae ivez e rake kalz poan da Gonan, e enebour.\nHervez ma lavar an istor, Konan a lezas e vuhez gant an torfedour, er gwel eus madelezh an erminig. E-pad ar c’houlz-se, ar vugale o doa savet korfig an erminig ; Darera a walc’has dezhi he sae, ha goude e oe douget d’an douar. War he bez e oe savet ur peul maen ha skrivet e oe warnañ ar c’homzoù brezhonek-mañ :\nAr marv kentoc’h eget ar c’hailhar !\nE koun eus an erminig Konan a reas lakaat he skeudenn war e holl zilhad, ha zoken war e vannieloù. Alies e lakae ivez ganti ar c’homzoù emaon o paouez skrivañ.\nSetu aze penaos ez eo bet savet ardamezioù Breizh-Izel.\nHor rouaned kozh koulz hag hon duked a c’helle gant gwirionez lavaret da baotred Bro C’hall :\nErminigoù Bro-Vreizh a zo un tamm mat koshoc’h eget lili Bro-C’hall !\nKentoc’h mervel eget bezañ kailharet !\nAr c’homzoù kaer-se a dlefe bezañ diviz pep kristen !\nLiens transversaux de livre pour Erminig ar roue Konan\n‹ Gwrac’h an aodoù\nPenaos e teuas ur gêriadenn da vezañ ul lanneg ›


Emgann Kergidu/Pennad 19 - Wikimammenn\nEmgann Kergidu/Pennad 19\nSalaun / Derrien, 1902 (p. 182-192)\n◄ Keraouell Maner-al-Liorzou Lanzeon ►\nSetu me o vont varzu Maner-al-Liorzou. Her lavaret a ran, mont a rean dinec’h avoalac’h divar benn Herve ha Katel Eukat, he bried. Guir eo, fors soudarded a ioa er vro ; enn hor beg douar-ni n’oa bet biskoaz guelet kement-all. Mez Maner-al-Liorzou n’eman e kichenn hent braz ebed, ha soudarded Canclaux a dle gouzout dija pegement a goust d’ezho dont enn hentchou bian divar an hentchou bras. Paotred Landeboc’her o doa roet d’ezho eur gentel vad enn derc’hent.\nGoude-ze o deuz her gouezet guelloc’h ; ha me, evit va lod, em euz hen desket d’ezho meur a veach.\nEvelato, er C’hroaz-Hent, dirag ar maner, ne gaviz ken enn he za ar groaz vean a ioa eno, hag em boa diraz-hi ken aliez a veach lammet va boned. Enn eur zellet enn dro dign, e kaviz tamm aman tamm a-hount, stlapet e kichen eur poull dour ; ennhan, me gred, oa taolet an tammou all. « Asa ! eme-ve, dre aman euz c’houez ar rost ! Ar zitoyaned pe an diaoul a zo tremenet dre aman, rak int-hi hepken a c’hell beza, er c’hiz-man, bruzunet kroaz hor Zalver ! Na petra lavaran, ar zitoyaned pe an diaoul ?... An eil hag egile, me hen toufe, rag an diaoul a zo e kaloun ar zitoyaned, ha dre-ze ez eont atao a-unan. »\nMad, an traou-ze a lakeaz diez va spered. Dont a riz da gaout aoun, nann abalamour dign va-unan, rag va fuzil a ioa ganen, hag, araok mervel, me am biche c’hoariet ar vaz ha diskabellet meur a hini, mez abalamour d’am c’houmper Herve Soutre, abalamour d’he bried, Katel Eukat, ha d’an daou elig binniget ho bugale.\nEr venojenn, e kichen an ti, e veliz kalz roudou tud, roudou bouteier ler, roudou bouteier ler-goat. O velet kement a vale dre eno e chomiz a-za mantret.\nKement-man a dud ne d-eont jamez var eun dro da Vaner-al-Liorzou ; hag ar groaz a zo du-hount bruzunet er C’hroaz-Hent !\nHeb gouzout re perag, en em lakiz da vale buannoc’h varzu ti va c’houmper Herve Soutre. Eur veach pe ziou oan chomet a-za da c’houzout ha me a glefche eun tamm trouz-bennag enn tu pe du. Nann, sioul oa an noz, didrouz oa tro-var-dro, ne gleven nemed va c’haloun o lammet em c’hreiz.\nPa en em gaviz dirag Maner-al-Liorzou, oan evel dialanet ; re a enkrez am boa, a gaf dign. Araog diskenn euz ar park enn hent, ec’h en em harpiz ouc’h ar c’hleuz a-zindan eur skour lann ; chom a riz hep tenna va alan, astenn a riz va skouarn da zelaou ha me a glefche eun dra-bennag a bell pe a dost. Allaz ! Netra, netra ! Ker sioul oa Maner-al-Liorzou evel bered Guinevez pa vez sounet an hanter-noz.\nDiskenn a riz enn hent ha mont a riz var eeun da gaout an or-borz. — Maner-al-Liorzou en doa eur pors-kloz. — Plega a riz da zellet dre zindan an or : edon dirag an ti ; n’oa ket a c’houlou e prenestr starn-an-daol ; mez an dra-ze n’oa ket iskiz, rak divezat oa dija. Herve Soutre, Katel Eukat, Ivonik hag an Did, a dlie beza enn ho guele abaoue div heur a ioa d’an nebeuta. Esa a riz digeri, mez an or a ioa prennet enn diabarz. Skei a riz varn-hi daou pe dri daol gand kros va fuzil... Netra ne respountaz dign. N’em boa ket a c’hoant d’en em zoania re ; skei a riz adarre eur veach, hag eur veach-all c’hoaz, atao gant kros va fuzil, hag atao ne roet respount ebed dign. Dont a riz evelato d’en em jala ; skei a riz krenvoc’h ha mortoc’h var an or... Netra.\nHa me gervel :\n— Herve Soutre, eme-ve, Herve Soutre !\n— Herve Soutre, Katel Eukat, digorit dign-ta ! N’o pezet ket a aoun, me eo Ian Pennors, me zo kar d’eoc’h, me eo paeroun an Did !\n— Digorit dign, me ho ped, va zud paour ! Eun taol kleze am euz bet em morzed hag a ra kals poan dign. Enn hano Doue e teuan da c’houlen lojeiz diganeoc’h, rak n’oun ket evit mont larkorc’h. Digorit dign...\nEvit beza direbech avoalac’h e krogiz adarre em fuzil hag e skoiz ker kren ha ker kren var an or, ma kave dign e vezen klevet betek Pont-Christ ha Plouescat.\nNetra atao ! Eo, kaout a reaz dign klevet evel eun dra-bennag o klemm e kreiz trouz an avel a c’houeze er guez dero a zo var gleuz liorz al leur ; mez ne riz ket kals a van evit kement-se. « Mad, red eo dign da viana mont er porz hag enn ti zoken, mar gellan, pa’z eo guir oun deuet beteg aman. »\nMez, evit mont er porz, oa red dign divarc’ha an or, rak e Maner-al-Liorzou, evel a c’houzoc’h, ez euz eur pors kloz, pe mont ebarz dreist ar voger. — Divarc’ha an or ! Arabat oa dign hen esaat, rag re skuiz ha re zinerz oan breman evit-se. Easoc’h c’hoaz oa dign mont dreist ar voger. Setu ar pez a riz, dre boan, mar kirit, mez mont a c’helliz dreist evelato. Sellet a riz piz enn dro dign araog mont larkoc’h ; lakaat a riz va skouarn da zelaou ; mez kaer em boa sellet ha selaou, ne velen seurt, ne gleven netra. « Mad, red eo e kouskfent evel gozed enn ho zoullou, pa ne zihunont ket, eme-ve en eur vont da gichenn prenestr starn-an-daol. »\nLakaat a riz va fenn er prenestr, ha, va fri harp ouc’h ar guer, ec’h esaiz guelet e diabarz an ti. Mez ne oan evit guelet netra, ha setu me nec’hetoc’h eget biskoaz. Skei a riz kren avoalac’h, gand va dourn serret, var ar prenestr ; netra ne finve, netra ne respounte ! Diez oa va fenn ; red oa dign kouskoude gouzout petra ioa c’hoarvezet, hag evit-se e ranken mont enn ti. Dont a riz da gaout an nor : serret oa. Skei a riz varn-hi krenvoc’h c’hoaz evit n’am boa great var ar prenestr. Netra ! netra ! Eo, pa lavarign mad ; kaout a rea dign beza klevet adarre evel unan-bennag o klemm dre douez skourrou ar guez dero, ha zoken, n’edo ket pell diouzign.\nRei a riz d’ezhi neuze eun taol penn-skoaz hag e tigoraz a-flao. Trouz an or o tigeri a reaz aoun dign. Ia, aoun am boue, me, Ian Pennors, ha kouskoude n’eo ket eaz va spounta. Perag em boue aoun ? Ne oufen ket her lavaret ; me gred oa abalamour ma ne respounte den ac’hanoun ha ma velen an ti du diabarz. N’oan ket evelato evit dont var va c’hiz... Dont a reaz da sonj dign enn eun taol, edo ganen, em godel, va benviachou tenna-tan hag eur pennad goulou koar. Alumi a riz va goulaouenn...\nPetra veliz neuze ? Oh ! eur rann-galoun oa ! Guele Herve, a ioa e kichenn an aoled, a ioa divarc’het ; arbel Katel Eukat a ioa diskolpet a daoliou bouc’hal ; an dillad a ioa stlapet aman hag a-hount dre al leur-zi ; eur grucifi euz ar re vraoa, e doa bet Katel, pa zimezaz, digant itroun goz maner Maille, a ioa eat kuit...\nArabat eo d’eoc’h kemeret souez o velet ac’hanoun o sellet ker pis-se ouc’h an traou : c’hoant am boa da c’houzout piou a ioa bet dre eno. Gouzout a rean o doa an dispac’herien kasouni ouc’h hor relijion hag ouc’h hon Doue, mez gouzout a rean ive e karient dreist pep tra, er brezeliou a reant d’eomp, an arc’hant hag ar pez a c’helle talvezout arc’hant. Hogen, krucifi Katel Eukat a dalie dek skoued, dioc’h ar gount a ioa great, deiz an eured, pa oa bet lakeat da ober an dro da daol an dud-nevez, var eur plat stean ker guenn hag arc’hant.\nPa veliz oa eat kuit ar grucili vrao-ze, e teuaz da anat d’ign oa bet ar zoudarded oc’h ober ho zro dre eno. En em lakaat a riz neuze da zellet pisoc’h dre an ti da c’houzout ha me a velche unan-bennag, beo pe varo. Ha petra veliz ? E kreiz al leur-zi, el leac’h m’oa kleuzet gand an dud o vont hag o tont euz an eil penn d’egile d’an ti oa boutaillou o neun enn eur poullad guin ; paotred ar Republik, goude beza karget ho c’hof ha sammet gant-ho kement a c’hellent da zougen, ho doa diskarget ar boutaillou leun ha didalet ar varrikenn evit miret n’en diviche den banne var ho lerc’h. N’o doa ket kavet a vin-ardant, rak d’ar mareou-ze ar guin-ardant n’oa ket ker stank enn tiez evel ma’z eo breman. Neuze, enn tiez mad, evel e Maner-al-Liorzou, ne veze roet da breja da zen nemed eur banne guin mad : neuze ne veze na kafe, na guin-ardant, na likuriou. Hon tudou koz a gave d’ezho e teue ar guin-ardant d’ho lakaat da goll ho skiant ha da verraat ho buez. Setu perag marteze e vevet kals kosoc’h en amzeriou-all eged breman.\nAr guel a gement-se a lakeaz eur beac’h pounner da goueza var va c’haloun. Petra am boa da ober ? Ne gouien ket va-unan. Setu me er meaz euz an ti da c’hervel adarre :\n— Herve Soutre ! Herve Soutre ! Kaer am boa krial, netra ne respounte ac’hanoun, nemed atao dre an avel, hag evel pa viche etouez ar guez, eun tammik klemm bian hag ankeniuz, evel, ma kaf dign, e klever klemmou an Anaoun, da c’houel an Oll-Zent, dioc’h an noz, pa vez ar c’hleier o seni glaz.\n— Marteze, eme-ve, int eat d’ar c’hrainch.\nN’em biche ket gellet lavaret, evit guir, perak e viche eat an dud euz an ti d’ar c’hrainch, ne oufen ket lavaret ken nebeut perak ez iz di d’ho c’hlask, nemed abalamour an nep a glask a furch dre-oll. Mont a riz ive-ta a-hed an ti varzu ar c’hrainch ; anaout mad a rean an hent : n’edo ket ouc’hpenn hanter-kant paz dioc’h an or : sklear oa an noz, evel a c’houzoc’h ; mad, evelato e ouen eur pennad hep kaout na grainch na netra. — Ne ket souez. — El leac’n m’oa bet grainch Herve Soutre, n’oa breman nemed eur bern ludu ha glaou c’hoaz klouar !\nChom a riz mantret. Ne ouzoun ket pe glaz va morzed pe ienien an noz a ioa kaoz, en em lakaat a riz da grena evel eur bern deliou. Va spered a ioa gand va c’houmper Herve Soutre, gant Katel Eukat, gant Ivonik hag an Did, va fillorez, hag ive gand Ion an Deniel ha Goulc’hen Abolier, hag e c’houlennen ouzign va-unan :\n— Daoust petra int deuet da veza ? Daoulinet oan etouez al ludu, glac’haret va c’haloun, va daoulagad leun a zaelou ; sioul oa an noz : klevet o piche hoc’h eal-mad o c’hournijal enn ho kichenn...\nEnn eun taol, epad ma peden Doue evit-ho oll, ar vouez klemmuz ha truezuz am boa klevet c’hoaz a gave dign a ioa trouz ezenn an avel o vont dre ar guez dero, a deuaz adarre evel d’am divoredi. Selaou a riz guelloc’h eget a ziagent.\n— Petra eo an trouz-ze a glevan ? An avel eo ?\nNann, eur vouez oa, ha mouez eun den zoken ; anat eo dign breman. Doue, mad ha trugarezuz, en doa selaouet va feden.\nEnn eun taol edon em za ; hag evel ne ehane ket ar vouez, ez ean goustadig varzu enn-hi, en eur zelaou, ouc’h he heulia, ouc’h he c’hlask enn eur blega va skouarn a-rez an douar, rak kaout a rea dign e teue ar vouez euz a izel. Klevet a rean va c’haloun o lammet em c’hreiz hag o skei taoliou var gorn va fenn. Bale a rean goustata ma c’hellen, evit miret na glefche den ac’hanoun. A-benn eur pennadig e chomiz hep mont larkoc’h, harp ouc’h eur punz koz dizeac’h a ioa eno. — Berr-alan oan deuet da veza, evel p’am biche great teir leo dioc’htu d’an daou-lamm.\nAr vouez a glemme atao, ha neuze oan ken tost d’ezhi, ma c’hellen zoken dem-anaout ar pez a lavare. N’oa na gallek na brezounek ; evelato ne gouien ket mad avoalac’h c’hoaz petra a lavare. N’em boa biskoaz klevet eun hevelep mouez : n’oa na pell na tost ; lavaret e viche e teue euz ar bed-all, evel eun ene e poan o c’houlenn pedennou. Kaer am boa sellet enn dro dign var an douar, dreist va fenn etouez skourrou ar guez dero, a gleiz hag a zeou, ne oan evit guelet netra ; hag evelato e kleven ar vouez. Kaer em boa digeri va diouskouarn, n’oan ket evit gouzout euz a beleac’h e teue ar vouez-se. — Red eo d’eoc’h beza bet hoc’h-unan, e kreiz an noz, dirag eur bern ludu tan-goall lakeat gand tud fallakr ha dizakret, evit gellout santout ar pez a iea neuze dre va spered-me.\nVa daoulagad a drelle, va divesker a horjelle, edon o vont da zempla... Mont a riz d’en em harpa ouc’h ar punz koz, sevel a riz zoken var ar bardell, rak n’oan ket evit chom em za.\nKerkent ha m’ouen savet var bardell ar punz, e kleviz splamm ar vouez klemmuz, kaout a rea dign e komze ouzign. Me ne finven ken... Klevet a rean breman sklear ar pez a lavare : Pedennou an Anaoun e oa...\nSelaou a rean ; ia, selaou a rean, mez evel eun den er meaz anezhan he-unan... Enkrezet ha laouen oan bep eil.\n— Fiant aures tuae intendentes in vocem deprecationis meae.\nBetek enn-oun e teue sklear klemmou ar vouez truezuz-se, mez ne gouien ket he anaout. N’oa nag hini Herve Soutre, nag hini Katel Eukat ! Mouez piou oa-ta ? - Chom a riz eur pennad evel spountet, n’oan evit lavaret ger nag evit ober netra... Ar vouez a gendalc’he he feden :\n— Et ipse redimet Israel ex omnibus iniquitatibus ejus.\n— Requiem aeternam dona eis, Domine,\n— Et lux perpetua luceat eis,\n— Requiescant in pace !\n— Amen, eme-ve, divar gorre ar bardell, kalouneka ha devota ma c’hellen.\nMe gred, va mouez-me a lakeaz ar vouez-all da devel ; da viana, rei a reaz peoc’h enn eun taol-kount. Klevet a riz hepken eun tamm trouz, evel unan-bennag oc’h ober eur paz pe zaou. Ha me, kaer am boa sellet piz ha lugerni va daou lagad a bep tu, ne velen ket zoken skeud eun den beo.\nHag aoun am boa ? Ne gredan ket, mez evelato n’em boa ket a c’hoant c’hoarzin, ha ne ket souez, ha ne ket-ta ? Piou a ioa dre eno ? Pedennou brao a lavare, mez ha n’oa ket dre drubarderez e pede Doue ? Beteg gouzout e kaven guelloc’h lakat va fuzil enn he bant, abalamour dign da c’hellout en em zifenn ma viche red.\nHa me adarre da zellet enn dro dign.\nEdon atao var bardell ar punz, souezet, mantret, nec’het, pa gleviz ar vouez o c’houlen :\n— Ha daou zen beo omp-ni c’hoaz var an douar etouez kement-all a dud varo ?\n— Ia, daou omp da nebeuta.\n— Neuze eta an Aoutrou Doue en deuz bet truez ouc’h he servicher ?\nEnn dro-man arvar ebed ken ; gouzout a ran breman euz a beleac’h e teu ar vouez doaniuz ! — Trei a riz var va c’hof da zellet e ginou ar punz, ha goude beza lakeat va dourn var va skouarn evit selaou guelloc’h, e kleviz ar c’homzou-man :\n— Piou bennag e veac’h, e teuit a berz Doue. Deuit da rei sikour d’an nep en deuz poan hag a varvo aman anez.\n— N’o pet ket aoun, eme-ve, n’o pet ket aoun ! Me, ne ket eun dispac’her oun. Gortozit eun tammik bian ; bremaik me a deuio enn dro.\nEpad m’edon o vont kuit, e kleven adarre ar vouez o lavaret pedennou ar re varo :\nMe a ieaz da gerc’hat eur skeul am boa guelet a-ispill dindan toen an ti, epad ma skoen var brenestr starn-an-daol. Mont a rean d’ar red ; mall am boa da denna er meaz euz ar punz ar c’hristen mad a ioa ebarz. Ne deuaz ket zoken em penn laosker va malloz var an dispac’herien ; eur sonj-all a ioa em spered. Ar c’hristen paour a ioa er punz a roche marteze dign kelou euz a Herve Soutre hag a Gatel Eukat. Kement-se a lakea ac’hanoun da hasta afo. Evelse ne ouen ket pell evit dispega ar skeul dioc’h an ti ha dont gant-hi enn dro. Lezer a riz anezhi da rikla goustadik er punz : mez pa gouezaz er fons oa red d’ezhi da nebeuta tri zroatad evit tizout an neac’h. Ha me diez va fenn o velet n’oa ket hir avoalac’h va skeul. Mez guelet a reot bremaik eo mad an droug-eur da eun dra-bennag.\n— Ac’hanta, ac’hanta, eme-ve e ginou ar punz ; savit er meaz, va den mad.\n— Re zinerz oun : red eo d’eoc’h diskenn da zevel ac’hanounn er skeul.\n— Ha ! daoust ha forbuet omp hon daou ? Gortozit evelato, me a ia da ziskenn d’ho kaout.\nEdon o vont er punz heb va fuzil ; mez eun dra a deuaz em penn hag he c’hasiz ganen. — Guelet a reot em boa great mad. — He staga a riz enn dro d’am skoaz kleiz. Goude-ze e lakiz va daou-zourn unan a bep-tu d’ar bardell, hag e klaskiz toullou e diabarz ar punz evit lakaat va zreid. Neuze, enn eur ziskenn beb eil, an eil troad varlerc’h egile, hag enn eur zerc’hel mad gand va daouarn, e c’helliz tizout beg va skeul.\nHa me d’an traon.\nKenta a riz goude beza lakeat va zreid e fons ar punz, oue tenna tan hag elumi va fennad goulou koar. Pebez vad a rea dign fenoz ar pennad goulou koar-ze, deuet ganen divar fae, hag heb gouzout perag, euz a goat Kermenguy ! Siouaz ! ne dlie sklerijenna nemed goal-draou. Marteze e kavot iskiz va c’hlevet, guir eo evelato ar pez a lavaran. Evidoun da veza dindan an douar, e rea avel-dro e fons ar punz, hag e ouen, ne ket eaz gouzout pegeit, oc’h esa kaout sklerijenn ; an avel-dro a vire ouc’h an tan da gregi em fennad goulou. Klevet a rean em c’hichen unan-bennag o rounkounenna hag o tenna he alan gand kals a boan. Dont a riz evelato, a forz da boania, a benn euz va stal, hag e c’helliz kaout eun tamm sklerijenn.\n— Aoutrou Cren, kure Guinevez !\n— Ian Pennors !\nSetu an daou c’her kenta a leverchomp, va c’henseurt ha me. Ia, an hini a gaviz e fons punz koz Maner-al-Liorzou, oa an Aoutrou Cren, kure Guinevez. Daou zervez araok edo ganeomp-ni e Kergidu, ampart ha skaon he c’har, o klask ar re vac’hagnet, ha breman eo besiet e beo : Hag hen a ioa drouk-livet ! Truezuz oa sellet out-han !\n— Piou-ta, Aoutrou Cren, en deuz stlapet ac’hanoc’h enn toul-man ?\n— Soudarded ar Republik.\n— Dre aman int deuet ive-ta ?\n— Ia, siouaz !\n— E peleac’h eman Herve Soutre ?\nAn Aoutrou Cren a lakeaz he zaou zourn var he zaoulagad.\n— Ha Katel Eukat ? Hag Ivonik ? Hag an Did, va fillorez ?\nAn Aoutrou Cren n’oa evit lavaret ger ; vouela a rea ken a zifrunke, ha me ne gouien petra da ober ; va c’haloun a viannea o velet daelou an Aoutrou Kure. Trei a riz kein d’ezhan evit miret out-han da velet an daelou a rede euz va daoulagad va-unan. Eur paz am boa great evit pellaat, pa ouen strobellet gand eun dra-bennag a ioa var an douar. Distrei a riz, izellaat a riz va goulou, plega a riz va fenn da zellet... hag e laoskiz eur griadenn, eur griadenn skrijuz !... Abaoue euz pell ; mad, n’oun ket evit miret da gaout nec’hamant, ha da veza bec’hiet va c’haloun bep tro ma ia va spered da zonjal enn traou trubuilluz a veliz enn nosvez-se.\nDiraz-oun oa c’houeac’h korf maro, drouklivet ha leun-c’hoad ! Anaout a riz dioc’h-tu Herve Soutre, flastret he benn, ha Katel Eukat, he daou vugelik gant-hi etre he divreac’h. E kichen, a dreuz-kof, an eil var egile, edo Ion an Deniel, toullet he benn, ha Goulc’hen Abolier, torret he liven-gein.\nAn Aoutrou Cren a hirvoude atao oc’h esa lavaret pedennou ar re varo, ha leac’h en doa da bedi. Evidoun-me, n’oan ket evit mont ken. Va divesker a horjelle, va izili a grene, va fenn a voudinelle, va c’haloun a deuze em c’hreiz... Koueza a riz semplet e kichenn Herve Soutre...\nPegeit e chomiz semplet ? N’oun ket evit her lavaret d’eoc’h. Me gred n’oan ket bet goall bell, rag an avel-dro hag ar ienienn a ioa e fons ar punz a dlie, e berr-amzer, divoudinella va fenn ha digas dign va skiant vad. Pa deuiz enn-oun va-unan, oa maro va fennad goulou : edon o taoublega evit sevel em za :\n— Peoc’h, Ian Pennors, eme an Aoutrou Cren goustadik ! Peoc’h, ar zoudarded a zo adarre e Maner-al-Liorzou.\nPa gleviz an dra-ze, e teuaz buan va skiant vad dign ; ar goad a zavaz d’am penn, ha, paneved an Aoutrou Cren, e vichen savet euz ar punz, ha torret gand va zenn fuzil, he benn ouc’h unan-bennag. Lazet e vichenn bet goude va-unan, heb mar ebed, mez ne rean forz.\nNag e tlie beza rok ar Republik gand soudarded n’oant mad nemed da zevi maneriou an Aoutrounez ha tiez al labourerien vad hag a zoujanz Doue, da deuler e punsou beleien, merc’hed ha bugale ! Oh ! ia, red eo e ve eur varnedigez-all varlerc’h ar vuez-man, rak anez e ve re vrao, e guirionez, beza dispac’her, pe republikan, mar kavit guell.\nAc’hanta ! guelit petra vichemp deuet da veza, an Aoutrou Cren ha me, ma’m biche lezet va fuzil var bardell ar punz, ma viche bet ar skeul re hir pe hir avoalac’h zoken. Ar zoudarded o diviche guelet dioc’htu, an dra-ze a zo anat, oa tud er punz-se, ha neuze ne vichent ket bet pell evit klask mein pe draou-all da deuler varnomp, d’hor flastra ha d’hor c’has d’ar bed-all da gaout Herve Soutre ha Katel Eukat.\nKlevet mad a reamp ar pez a lavare ar zoudarded el leur. En em glemm a reant abalamour ne gavent enn ti na guin na traou-all da efa, nag arc’hant nag aour da gas gant-ho. Ar re-all a ioa bet enn ho raok, o doa lounket ha laeret kement a ioa enn ti.\n— Pe seurt bro an diaoul eo houman, emezho, ne gaver enn-hi nag eur banne guin fall zoken, nag eun diner toull ?\n— Ia, eme-ve ouzign va-unan, abaoue m’oc’h c’houi deuet enn-hi eo houman bro an diaoul, guir eo ; araok n’oa ket, a-vad. Unan, dreist ar re-all, a glevemp o jarneal ; hen henvel a reant Brutus an Normand. Brutus ! Ha c’houi a glefe ? Brutus ! Daoust ha biskoaz oc’h euz guelet an hano-ze e Buez ar Zent ? Daoust ha biskoaz an Aoutrou Persoun en deuz komzet d’eomp euz a zant Brutus enn he zermoniou ? Mad, hennez, ar Brutus-se, en doa c’hoant da lakaat an tan enn ti araok mont varzu Lesneven, evit diskouez, a lavare, d’ar c’houeriad ne dleer ket lezer soudarded ar Republik da vervel gand ar zec’hed.\n— Ia, ia ; lakeomp an tan enn ti, eme an oll a bez.\nEun hanter-heur goude-ze ne glevemp nemed an tan o rosta, an treustou o sklakal, an toennou o koueza enn ho foull... Ar zoudarded a ioa eat enn ho hent. — Great oan evit guelet tanou-goall enn nosvez-se ! heman eo an eil dign.\nElumi a riz adarre va fennad goulou koar ; eur zell a druez a riz c’hoaz ouc’h Herve Soutre, ouc’h Katel Eukat hag ouc’h ho bugale. Eur c’henavezo doaniuz a leveriz ive da Ion an Deniel ha da C’houlc’hen Abolier. Red oa d’eomp mont er meaz euz ar punz ha gedal ken na viche deiz evit tenna er meaz ar c’houeac’h korf maro, rak n’oamp ket hon daou evit ober an dra-ze. An Aoutrou Cren a lavaraz eur veach c’hoaz a vouez huel :\n— Amen, a respountiz, an dour em daoulagad. Sikour a riz an Aoutrou Cren da zont er meaz : poan am boue, rag gouzout a rit oa re verr ar skeul : a forz da boania, e teuiz evelato a benn euz va zaol.\nEl leac’h m’oa bet tiegez Maner-al-Liorzou n’oa ken nemed eur bern glaou... Azeza a rechomp dirag, an Aoutrou Cren ha me, evit tomma hon izili a ioa hanter-skournet gand ienien ar punz. Epad m’edomp o tomma, e c’houlenniz digant an Aoutrou Cren penaoz oa kouezet e punz Maner-al-Liorzou, rag me grede oa eat euz a Gergidu gand Paol Inisan, ha, dre-ze, o tlie beza, evel m’oa boazet araok, kuzet e Lanzeon pe e Kervern, pe da viana eun tu-bennag dre eno. Setu aman ar pez a gountaz dign hag ar pez a ziskouezaz dign em boa great mad dont da Vaner-al-Liorzou el leach mont da Lanzeon, rag aman e rean vad, el leac’h e Lanzeon e vichen kouezet e kreiz ar zoudarded.\nAdtapet diwar « https://br.wikisource.org/w/index.php?title=Emgann_Kergidu/Pennad_19&oldid=51311 »\nKemm diwezhañ d'an 1 Mae 2013 da 20:34\nKemmoù diwezhañ degaset d'ar bajenn-mañ d'an 1 Mae 2013, da 20:34.


Pajenn:Morvan - Buez ar Zent, 1894.djvu/700 - Wikimammenn\nPajenn:Morvan - Buez ar Zent, 1894.djvu/700\npec’hed, hag ar c’henteliou-ze a ieaz doun e kaloun ar paotrik. He vrasa plijadur enn he vugaleach oa mont d’ann offerenn ha d’ann offisou all euz ann iliz.\nPa oue enn oad da c’hounit he voued, Felis a oue kaset da zervicha enn eunn ti var ar meaz, hag eno e oue karget da ziouall ann denved. Hogen, mar d-oa aketuz da deuler evez euz he zenved, oa aketusoc’h c’hoaz da veilla varnhan he-unan gant aoun na deuje da zaotri he ene dre eur pec’hed bennag. Merket en doa furm eur groaz var groc’henn eur vezenn zero, ha dirak ar groaz-se e lavare aliez d’he Zalver Jezuz : « — O va Jezuz, me ho trugareka abalamour m’oc’h euz va lakeat da c’henel paour eveldhoc’h. N’em euz avi ebed ouz madou ann douar, ha ne c’houlennann nemed ober ar pez a blij ar muia d’ehoc’h ha kerzet bepred var ho roudou. »\nMes, etre daou, e varvaz he dad, hag e tistroaz d’ar gear evit sikour he vamm ha deski ar vicher a vansouner gant he vreur ; rak bez’en doa eur breur kosoc’h evithan, he hano Silensius, hag hema en doa dija brud da veza eur mansouner euz ar re vella. Mes eur goall den oa a hent all, hag e leac’h servichout da dad da Felis, ne oue evithan nemed eur bourreo.\nHe gemeret a eure da genta da zarbarer, hag ober a rea d’ezhan dougen beac’hiou hag a ioa dreist he c’halloud. Mes ar paotrik a zonje e pasion he Zalver Jezuz, ha n’en em glemme ket. Avechou he vreur hen lakea er meaz euz ann ti a daoliou treid ; neuze ar paotrik, heb lavaret eur ger na klask en em zifenn, en em denne enn eur c’horn-tro bennag da bedi Doue. Avechou all Silensius ne roe ket he goan d’ezhan, goude m’en deveze labouret a laz-korf epad ann deiz ; mes ar paotrik a ioa boaz da iun teir guech er zizun eunn nebeut bloaveziou a ioa, ha n’en em glemmeket euz ann dra-ze ken nebeut.\nTheodora a ioa rannet he c’haloun o velet ar vuez a rea he mab kosa d’ar iaouanka ; mes he anken a greskaz c’hoaz pa glevaz lavaret e tlient mont ho daou da vourg Loro da zevel eunn ti nvez da eur bourc’hiz hanvet Manukchi. Goulskoude, pa erruaz eno gant he vreur, Felis ne oue ket abandounet gant Doue.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/700&oldid=137936 »


Pierre-Yves Kersulec, paotr an agregadur war ar brezhoneg © Radio France - Tudi Crequer\nDiffusion du mercredi 13 juin 2018 Durée : 11min\nAn agregadur war ar brezhoneg zo en e chakod !\nPierre-Yves Kersulec eo anv ar c'helenner kentañ gant un agregadur war ar brezhoneg. Kelenner war ar galleg eo e skolaj Kerbertrand Kemperle. Kinniget e oa bet evit ar wech kentañ un agregadur "Yezhoù Bro Frañs". Teir yezh a oa war rol ar yezhoù ar bloaz-mañ : ar c'horseg, ar brezhoneg hag an okitaneg. Ur post a oa evit pep a yezhoù. "An dra-se zo un dra gaer evit ar brezhoneg" eme Pierre-Yves Kersulec.\nAet eo Marie Pochat d'an Anaon\nAet eo Marie Pochat d'an Anaon, 102 vloaz he oa, hag o chom e Lechiagat. Dalc'het he deus ar pellañ ma c'helle da lakaat he c'hoeff daoust ma oa start dezhi e fin he buhez. "Pa z'eo bet 100 vloaz he doa lakaet he c'hoeff. Met ne oa ket gouest da lakaat anezhañ he-unan. Betek marteze 99 pe 98 vloaz e rae kazimant bemdez" a zispleg Michel Bolzer, arbennik war dilhad ha koeff bro Vigoudenn eo. Anavezout a rae ivez an itron Pochat.\nLenn ha selaou | Hiriv-an-deiz ne chom ket nemet ur vigouterez\n"Un den zo marvet" a zo skignet war Arte emberr\nSkignet e vo ar film bevaat "Un den 'zo marvet" war Arte fenoz . Savet eo bet ar film-bevaat-se diwar bandenn-treset Kris ha Etienne Davodeau. Lazhet e oa bet Edouard Mazé, ur micherour, gant ar boliserien e kerzh ur vanifestadeg e 1950 e Brest. René Vautier en doa filmet pezh oa c'hoarvezet goude-se e-kerzh ar manifestadegoù hag an harzoù-labour. Ar c'homedian Tangi Merrien en doa roet e vouezh d'un dudenn deus ar film.


Nieuwmarkt - Wikipedia\nDe Waag, e plasenn Nieuwmarkt\nNieuwmarkt ("Marc'had nevez" e nederlandeg) a zo ur blasenn e kreiz-kêr Amsterdam, er c'harter anvet Chinatown, nepell diouzh De Wallen, hag a zo karter ruz Amsterdam. Ar c'harter tro-dro d'ar blasenn a zo anvet Nieuwmarktbuurt (distrig Nieuwmarkt). Er blasenn e kaver dreist-holl tavarnioù ha coffeeshopoù. Marc'had a vez aozet bemdez, ur marc'had boued organek a voe aozet da Sadorn, ha marc'had an traoù kohz hag al levrioù a vez da Sul e-pad an hañv.\nMarc'had e Nieuwmarkt\nEn Nieuwmarkt e kaver De Waag, hag a oa ur porzh da vare ar Grennamzer, hag a voe lakaet da di pouezañ pa voe diskaret mogerioù kêr Amsterdam er XVIIvet kantved.\nKrouet e voe ar blasenn pa voe stanket ar c'hanolioù tro-dro da De Waag e 1614, hag implijet e voe da blasenn marc'had (orin an anv eo). Implijet e voe ar blasenn gant an Nazied e-pad an eil brezel bed : enni e vodent ar yuzevien o doa paket, a-raok kas anezho d'ar c'hampoù-bac'h.\nEr bloavezhioù 1970 e voe diskaret meur a savadur er blasenn ha tro-dro, a-benn lakaat sevel ul linenn metro hag un hent bras. Met reuz bras (anvet the Nieuwmarktrellen e nederlandeg) a savas e 1975, ha neuze e voe dilezet raktres an hent. Ar metro a voe savet avat, hag hiziv an deiz e kaver un arsav-metro anvet Nieuwmarktstation.\nAdtapet diwar « https://br.wikipedia.org/w/index.php?title=Nieuwmarkt&oldid=1861748 »


Met petra eo Priz ar Yaouankiz ?\nLevrioù Priz ar Yaouankiz 6vet/Pevare\nPublié le 27/06/17 10:05 -- mis à jour le 00/00/00 00:00\nPriz ar Yaouankiz roet hiziv : Mai Ewen hag Annie Coz trec'h ! Setu an destenn a zo bet lennet gant ar skolajidi 6vet klas Plijidi :\nPriz ar yaouankiz a zo an tu da reiñ plijadur d’ar grennarded\nPriz ar yaouankiz a zo mareoù plijus er bloavezh-skol pa vez dizoloet al leverioù un’ hag un’\nPriz ar yaouankiz a zo istorioù burzhudus, fentus, ankenius ...\nPlijout a ra dimp klevout istorioù ! Beajiñ, kuitaat ur vuhez pemdez, hon buhez gwech-ha-gwech all da heuliañ un haroz pe un harozez.\nII - Ar bloaz-mañ omp bet plijet gant al levrioù a zo bet kinniget dimp.\nVotet hon eus, kalzik ac’hanomp, evit an trede levr bet studiet ganeomp : Nolwenn, Bim hag al laer, peogwir eo ur romantig avanturioù, hag an avanturioù a blij deomp.\nMarteze omp bet plijet gant al levr-se ivez peogwir hon doa studiet al levr kentañ a-raok : Milio hag ar viziterien noz\nBremañ, avat e c’hortozomp an trede levr, evel m’eo bet skrivet er frazenn ziwezhañ ! Hag emichañ s e vo prest a-benn nebeut !\nGant an temoù omp bet plijet peogwir e komz eus arc’hant evit sikour tud o deus ezhomm eus an arc’hant-se da vevañ gwelloc’h e Togo.\nBrav eo gwelet e kenlabour ar grennarded. Alies e vez rebechet deomp ober sotonioù, met setu ur skouer vat o tiskouez ur strollad krennarded o sevel ur raktres hep na vefe tud gour e penn.\nBrav e vefe bet kaout un nebeud resisadurioù all gant Milio, lizhiri all marteze o tisplegañ e vuhez e Togo gant e vignon Kouame, ar pezh a wele pe a gleve ….\nKrediñ a ra deomp e vefe bet bravoc’h c’hoazh an istor eviidomp ma vefe bet muioc’h a droioù-kaer dic’hortoz da vat, pe muioc’h a droioù-distroioù.\nIII - Al levr daou istor ennañ : Ti e voledoù glas ha kevrin an Dourdu hon eus lennet gant aked ivez.\nPlijet omp bet kenañ gant Ti e voledoù glas peogwir eo un istor a c’hallfe c’hoarvezout da gement krennard a zo e kement skolaj pe skol a zo.\nC’hoari gant bolotennoù war ar porzh hon eus bet holl tro d’ober ha gwelet ar volotenn o vont dreist d’ar vevenn aotreet deomp hon eus bet holl gwelet ivez. Petra an dedennusañ en afer-mañ ?\nTapout ar volotenn da c’hoari en-dro\npe mont dreist d’ar vevenn aotreet ha dizoloeiñ tachennoù nevez ?\nAmañ c’hoazh e lenner un istor avanturioù gant krennarded er skol. Ha plijus eo heuliañ anezhe en o istor.\nSur on ho peus bet holl spa da gavout un dra vurzhudus war o hent da vont da veajiñ, ur ger en ur voutailh en dour ? ur gerig gant al logodennig a dremene dindan ar goubenner ? gant un degouezh iskis en ur c’hoad ….\nAmañ c’hoazh e vevont un avantur a-stroll da sikour un den dalc’het gant laeron. Dont a reont a-benn da zieubiñ ar plac’h bac’het er c’hrignol ha lakaat a reont e pleustr ar boelladenn a vez ret ober bremañ er skolaioù e kenkaz e vije ur gwalldaol. Emaomp e-barzh ur vuhez pemdez posubl. Risklus e c’hall bezañ ar vuhez a-greiz tout.\nSiwazh n’eo ket ur fin dic’hortoz, pep tra a echuo mat : dont a raio ar grennarded da vezañ tost deus amezeg ar skol ha tapet e vo al laeron. Met trugarez, brav eo dija e vefe ur fin rak displijet e vezomp da vat gant istorioù hep fin ebet.\nMarteze hon defe c’hoant heuliañ un haroz(ez) a-wechoù muioc’h evit ur strollad mignoned.\nE Kevrin an Dourdu e kavomp eo brav ar mennozh e vevfe an daou grennard er memes lec’h e div amzer disheñvel. Alies e c’houlennomp gant hon z(t)ud penaos e oa an traoù a-raok ha klask a reomp ijinañ ar pezh e teuio ar vuhez da vezañ diwezhatoc’h. Amañ e tiskouez al levr e c’haller bevañ traoù disheñvel a-grenn e koulzioù disheñvel.\nPlijout a ra deomp an istorioù morlaeron, marteze e vefe bet tu d’ar morlaeron heuliañ anezhe er riboul ha marteze e vefe bet darvoudoù burzhudusoc’h c’hoazh ?\nIV - Mignoniezh dic’hortoz a oa un digarez da labourat war an harellerezh er skol hag er c’hlas. E pep skol e vez kudennoù etre ar grennarded. Alies eo evit abegoù toull ouzhpenn.\nGouzañv a ra ar paotrig en istor evel ma c’houzañv ur bern bugale er skolioù. Ur bern bugale a vez laosket a-gostez siwazh, a vez laeret o zraoù digante pe bazhataet.\nAr paotrig n’en deus anv ebet el levr kement-mañ da ziskouez eo start evit un den hegaset goût da vat piv eo ha penaos diskouez d’ar re all ez eus traoù ennañ.\nDiskouezet mat eo an div bersonnelezh a zo er paotrig : er skol e vez e-unan war ar porzh hag er gêr e vez eürus ha dispak er c’hoed. Holl hon eus ur bed kuzh deomp-ni.\nNi lennerien, hon eus truez evitañ. Met laouenoc’h omp pa gav ur mignon loen, daoust ma vez bravoc’h kaout ur mignon den, pe an daou gwelloc’h c’hoazh !\nGortoz a reomp an heuliadenn hag an istor gant ar vi burzhudus !\nPriz ar yaouankiz a zo 3 levr ouzhpenn en hon levraoueg\nPriz ar yaouankiz a zo reiñ plijadur d’ar re yaouank e brezhoneg\nPriz ar yaouankiz a zo reiñ c’hoant dimp da lenn\nTrugarez vras deoc’h skrivagnerien da vezañ skrivet evidomp, ha trugarez vras d’ar gevredigezh FEA (ha keit vimp bev) da aozañ ur seurt degouezh e brezhoneg !


Uheldirioù Bro-Skos - Wikipedia\nUheldirioù Bro-Skos (Highlands, Scottish Highlands e saozneg, A' Ghàidhealtachd e gouezeleg, distaget: [ə ɣɛːəlˠ̪t̪əxk]) zo ur rannvro sevenadurel ha douaroniel eus Bro-Skos. Ur vro veneziek eo an Uheldirioù hag en em astenn a ra en hanternoz hag er c’hornôg d’al lodenn all eus Bro-Skos a reer anezhi Izeldirioù. Harzoù an Uheldirioù n’int ket resis er reter. Gant an anv gouezelek Gàidhealtachd e reer dave d’ar yezh ha d’ar sevenadur (« bro ar Ouezeled », « bro ar gouezeleg » eo A' Ghàidhealtachd), tra ma pouezer en anvadur saoznek war an douaroniezh (« douaroù uhel » eo ster an termen Highlands).\nBro-Skos rannet etre Uheldirioù hag Izeldirioù.\nTolead Kuzul an Uheldirioù.\n"Donemat d’an Uheldirioù"\nEn ur ster strishoc’h e tenn an anv Uheldirioù d’ar rannvro zo melestret gant Kuzul an Uheldirioù, a c'holo war-dro 40% eus an hollad. En Inbhir Nis (Inverness) emañ sez ar c'huzul-se. Rannet eo ar peurrest eus Uheldirioù Bro-Skos, e-keñver melestradur, etre kuzulioù an Inizi Gall Pellañ, Aberdeenshire, Angus, Argyll ha Bute, Moray, Perth ha Kinross, ha Stirling. Enez Arran, daoust ma vez meret evel un darn eus kontelezh North Ayrshire, a seller outi peurvuiañ evel un tamm eus an Uheldirioù.\nEtre ar XVvet hag an XXvet kantved e oa ur c'hemm bras etre an Uheldirioù hag an Izeldirioù, evit ar yezh hag ar sevenadur. En Uheldirioù e veze kaozeet gouezeleg, alese an anv Gàidhealtachd. Hogen war-gil eo aet bevenn reter ar gouezeleg, kalzik, abaoe ar XVvet kantved. Gant « linenn an Uheldirioù » e veze merket bevenn reter ar gouezeleg, a c'holoe un dachenn vras eus Bro-Skos, war-bouez an Izeldirioù ha douaroù an hanternoz, enezeg Shetland, Inizi Orc'h ha beg Gallaibh. Stag ouzh ar yezh-se e oa ivez ur sevenadur disheñvel-naet diouzh hini an Izeldirioù ha sellet e veze alies ouzh annezidi an Uheldirioù evel tud ouez gant tud kêrioù bras Bro-Skos. Paour e oant alies ha nebeut a zarempred o deveze gant an Izeldirioù a oa o cheñch buan, da vare ar Sklêrijenn e Bro-Skos hag abalamour d'an Dispac'h Greantel. Ur plas bras a oa gant ar relijion e buhez tud an Uheldirioù, met ur relijion hengounel e oa, ur gristeniezh a c'hiz kozh levezonet gant kredennoù dambagan.\nN'eo ket stank an annezidi er rannvro-se rak n'eus ket kalz a zouaroù strujus hag e-leizh a venezioù uhel-mat zo enni, en o zouez kern uhelañ Breizh-Veur, Beinn Nibheis (pe Ben Nevis, 1 344 metr) ha meur a venez all ouzhpenn 1 000 metr uhelder dezho. Rannet int gant un ganienn vras anvet Gleann Mòr (Great Glen e saozneg) hag enni emañ al lenn gwall vrudet Loch Nis. Goloet eo ar menezioù-se gant lanneier, enno brug ha raden, ha gant taouarc'hegi. Kalz lennoù anvet « loc'hoù » zo er menezioù ha dastroc'het eo an aod gant fjordoù anvet « loc'hoù » ivez.\nEn XVIIIvet kantved e oa poblet stankoc’h ar vro eget bremañ, hogen meur a dra o doa lakaet ar boblañs da zigreskiñ : goude Emsavadeg ar Jakobidi (emsavadeg aduidi diskennidi Jakez II), e 1745, e voe berzet doare-bevañ annezidi an Uheldirioù hag embannet lezennoù kriz a-enep dezho ; skarzhet e voe e-leizh a verourien eus o atantoù gant ar berc’henned vras en XIXvet kantved evit gallout desevel deñved ha saout war o douaroù (Skarzhadegoù en Uheldirioù) ; ha divroañ a reas kalz annezidi da vont d'ar c'hêrioù bras da vare an Dispac'h Greantel. Abalamour d'an holl draoù-se ez eo koazhet poblañs an Uheldirioù, ken ez eo bremañ unan eus ar rannvroioù distankañ o foblañs en Europa.\nAdtapet diwar « https://br.wikipedia.org/w/index.php?title=Uheldirioù_Bro-Skos&oldid=1770366 »\nKemm diwezhañ d'an 20 Gwe 2017 da 13:03\nKemmoù diwezhañ degaset d'ar bajenn-mañ d'an 20 Gwe 2017, da 13:03.


strizh - Wikeriadur\nAmprestet digant al latin strictus (en deus roet ar ger gallek estreit a zo aet da étroit).\nNebeut a ledander dezhañ.\nEn toull an hent-ze, e oa diou roc'hell vras, etreze eun tammig gwenojenn striz ha moan — (Erwan ar Moal, Pipi Gonto, Kemper, 1925, p. 7.)\nHeuliañ a raent ur riboul strizh, toullet a-dreuz al linad uhel diwanet war atredoù mogerioù disac'het an iliz hep dor na toenn. — (Youenn Drezen, Sizhun ar Breur Arturo, Al Liamm, 1971, p. 54.)\nO ! ar bugel-se a zo strizh ! — (Jules Gros, Le trésor du breton parlé Deuxième Partie, 1970, p. 496.)\nAn hent-se, a zo eun tamm brao strisoc'h eget na doa siminal an ti-soul : ne da ket treid saoud dezan. — (G. MILIN, Gwechall-goz e oa..., Kemper, 1924, p. 88.)\nVa mamm-gozh a oa ur vaouezig strizh ha treut-ki, met daoust da se ken nerzhus hag un aneval, ha buhez enni evel n'hoc'h eus gwelet biskoazh ; ... — (Jarl Priel, Va Zammig Buhez, Al Liamm, 1954, p. 11.)\n..., hag aluzon am eus marteze oc'h anzav pegen berr e veze ar peuriñ ganin e-pad va yaouankiz, ha dre beseurt hentoù strizh am eus ranket ruzañ a-wechoù. — (Jarl Priel, Va Buhez e Rusia, Al Liamm, 1955, p. 1.)\nSetu amañ poltred pep hini anezho : Job a oa bihan, Lom a oa bras ; Job a oa ledan ha skoulmet-kaer, Lom a oa strizh e zargreiz ha strizh e zivskoaz ; Job en doa blev du ha Lom blev ruz. — (Jakez Riou, An Ti Satanazet, Skridoù Breizh, 1944, p. 26.)\nbezañ strizh ouzh unan bennak → Termenadur da glokaat (Ouzhpennañ)\nMe ne vin ket re strizh outi,\nHag en hent-se e vo peoc'h en ti. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 56.)\n(Yezhadur) A ra dave d'un dra resis.\nAr ger-mell strizh.\nbezañ strizh war un dra bennak\nN'eo ket ledan (1)\nalamaneg : schmal (de)\nesperanteg : mallarĝa (eo)\ngalleg : étroit (fr)\nsaozneg : narrow (en)\nalamaneg : bestimmt (de)\nesperanteg : difina (eo)\ngalleg : défini (fr)\nsaozneg : definite (en)\nstrizh /ˈstriːs/ gourel (liester : strizhoù)\nKenderc'hel a raemp e-keit-se gant hon hent, ha goude treuziñ striz-mor Kattegat, kerkent ha ma tifourkas ar Vérité e raz Sund e teuas a-wel d'ar gêrig Helsingaër, Elsinore, hervez ma rae diouti Gwilherm Shakespeare. — (Jarl Priel, Va Zammig Buhez, Al Liamm, 1954, p. 154.)\ngalleg : détroit (fr)\nHep bezañ kevatal.\nDre se 'ta e voe bet difennet strizh d'hor martoloded mont da vale kêr, ... — (Jarl Priel, Va Zammig Buhez, Al Liamm, 1954, p. 183.)\nDegouezhet eo din folennata levrig lezennoù-arme ar Rusianed ha hervez unan eus ar c'hevrennoù kentañ « difennet strizh e oa skeiñ gant ar soudarded ». — (Jarl Priel, Amañ hag Ahont, Al Liamm, 1957, p. 31.)\ngalleg : strictement (fr)\nAdtapet diwar « https://br.wiktionary.org/w/index.php?title=strizh&oldid=285094 »\nDernière modification le 29 Mae 2019, à 15:10\nKemmoù diwezhañ degaset d'ar bajenn-mañ d'an 29 Mae 2019, da 15:10.


Sant-Maloù-Benion - Wikipedia\n522 ann. (2018)\n47° 57′ 34″ Norzh\n2° 08′ 54″ Kornôg / 47.9594444444, -2.14833333333\nbihanañ 50 m — brasañ 153 m\nSant-Maloù-Benion a zo ur gumun eus Breizh e kanton Gwern-Porc'hoed e departamant ar Mor-Bihan.\nDont a ra an anv eus Eskopti Sant-Maloù, rak amañ e oa ti-hañv an eskob, a weler ar rivinoù anezhañ, hag eus parrez Benion, stok outi.\nMelestradurezh: krouet e voe ar gumun e 1790. Gant al lezenn eus an 23 a viz Eost 1790 e voe lakaet e kanton Kempenieg; e Bann Ploermael e oa; dilamet e voe kanton Kempenieg e 1801 ha lakaet Sant-Maloù-Benion e kanton Gwern-Porc'hoed gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Sant-Maloù-Benion en Arondisamant Ploermael bet krouet e 1800.\nDekred eus ar 26 a viz Du 1790 war al le ret: embannet e voe bout mennet da nac'h al le ouzh ar Roue, ar vro hag al lezennoù gant ar person, Magnet e anv, hag ur c'hure, Grand-homme.\n20 gwaz eus ar gumun a gollas o buhez abalamour d'ar brezel, d.l.e. 6,11 % eus he foblañs e 1911 .\nMervel a reas pevar den ag ar gumun abalamour d'ar brezel .\n(br) Sant-Maloù-Benion war lec'hienn Geobreizh\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, ar Faoued, 2006, pajenn 354\n↑ Cassini - EHESS - Sant-Maloù-Benion - Fichenn ar gumun\nAdtapet diwar « https://br.wikipedia.org/w/index.php?title=Sant-Maloù-Benion&oldid=1849500 »


Jethro Tull (strollad) - Wikipedia\nJethro Tull (strollad)\nBlackpool, Rouantelezh Unanet\nprogressive rock, folk rock, hard rock, art rock, electronic rock, blues rock, jazz rock\n1967 - 2011-14.\nIan Anderson e 2007\nJethro Tull zo ur strollad rock eus Breizh-Veur savet er bloaz 1967. Diazezet eo ar strollad war kanaouennoù ha fleüt Ian Anderson a zo er strollad abaoe an deroù, hag ar gitarour Martin Barre, eñ ivez abaoe pell er strollad (1969).\nDa gentañ e c'hoarien blues rock gant ur son ispisial, met degaset o deus e-barzh o sonerezh traoù a zeu eus ar sonerezh klasel, ar sonerezh folk, jazz, rock arzel... Gwerzhet ez eus bet en tu-hont da 60 milion a bladennoù er bed a-bezh, ha kendelc'her a raent da seniñ ouzhpenn 40 vloaz goude bezañ bet krouet. Mont a reas ar strollad da get e-tro ar bloavezhioù 2011-14 pa zivizas Ian Anderson ober an traoù war e anv nemetken.\nNothing is Easy - Live at the Isle of Wight 1970 (2004)\nLive at Montreux (2007)\nAdtapet diwar « https://br.wikipedia.org/w/index.php?title=Jethro_Tull_(strollad)&oldid=1985572 »\nKemmoù diwezhañ degaset d'ar bajenn-mañ d'an 9 Ebr 2022, da 19:43.